**กระทรวงอุตฯ หารือแนวทางเพิ่มโอกาส สร้างรายได้กลุ่มผู้สูงอายุ อ.สันกำแพง จ.เชียงใหม่**

จ.เชียงใหม่ 22 ธันวาคม 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม เป็นประธานการประชุมหารือแนวทางการพัฒนาและสนับสนุนการดำเนินการชมรมผู้สูงอายุ อ.สันกำแพง และพื้นที่ใกล้เคียงใน จ.เชียงใหม่ ร่วมด้วย นางเบญจมาพร เอกฉัตร ผู้ตรวจราชการกระทรวงอุตสาหกรรม นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม นายจารุพันธุ์​ จารโยภาส รองอธิบดีกรมส่งเสริมอุตสาหกรรม และผู้บริหารกระทรวงอุตสาหกรรม โดยมีนายศรัณยู มีทองคำ ปลัดจังหวัดเชียงใหม่ ให้การต้อนรับ ณ อาคารบริการประชาชน เทศบาลตำบลสันกำแพง อ.สันกำแพง จ.เชียงใหม่

สืบเนื่องจากกรมส่งเสริมอุตสาหกรรม โดยกองพัฒนาอุตสาหกรรมชุมชน และศูนย์ส่งเสริมอุตสาหกรรมภาคที่ 1 ได้ดำเนินการสำรวจความต้องการในการส่งเสริมและพัฒนาศักยภาพของผู้สูงอายุในตำบลแช่ช้าง อำเภอสันกำแพง จังหวัดเชียงใหม่ และมีมติร่วมกันว่ามีความต้องการอบรมความรู้และฝึกปฏิบัติงาน สืบสานภูมิปัญญาท้องถิ่น เพื่อการอนุรักษ์ศิลปวัฒนธรรมล้านนาให้คงอยู่และสืบทอดต่อไป อีกทั้งยังเป็นการสร้างงานอดิเรกและรายได้ให้กับผู้สูงอายุ จำนวน 4 สาขาหัตถกรรม ได้แก่

1. การประดิษฐ์ดอกไม้จันทน์จากกระดาษสา

2. การประดิษฐ์ไส้หมูและตุง 12 ราศี

3. การประดิษฐ์โคมยี่เป็ง

4. การทำไม้กวาดทางมะพร้าว

จึงได้จัดทำโครงการอบรมเชิงปฏิบัติการ หลักสูตร "การส่งเสริมผลิตภัณฑ์สินค้าหัตถกรรมชุมชนเพื่อเพิ่มทักษะและรายได้สำหรับผู้สูงอายุ” ขึ้น ระหว่างวันที่ 30 พฤศจิกายน ถึงวันที่ 1 ธันวาคม 2561 ณ ศาลาเอนกประสงค์บ้านป่าไผ่เหนือ หมู่ที่ 6 ตำบลแช่ช้างอำเภอสันกำแพง จังหวัดเชียงใหม่

จากผลการดำเนินโครงการฯ ดังกล่าว ทำให้เครือข่ายชมรมผู้สูงอายุในอำเภอสันกำแพง และพื้นที่ใกล้เคียงใน จ.เชียงใหม่ มีความต้องการได้รับโอกาสในการส่งเสริมและพัฒนาศักยภาพของผู้สูงอายุ จากกรมส่งเสริมอุตสาหกรรมมากขึ้น จึงได้มีการจัดประชุมเพื่อหารือแนวทางการพัฒนาและสนับสนุนการดำเนินการชมรมผู้สูงอายุ โดยนายมนูญ ใจเขื่อนแก้ว ประธานชมรมผู้สูงอายุแช่ช้าง ได้นำเสนอสรุปภาพรวมความต้องการฝึกอาชีพเพื่อสร้างงานอดิเรกและรายได้ให้กับผู้สูงอายุ ได้แก่ การประดิษฐ์ดอกไม้จันทน์ ,การประดิษฐ์ตุง 12 ราศี ,การจักรสานตะกร้ามี่ทำจากไม้ไผ่และทางมะพร้าว และการผลิตอาหารพื้นบ้าน เช่น น้ำพริกตาแดง และจะรวบรวมรายละเอียดข้อมูลนำเสนอเพื่อการดำเนินการต่อไป### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน / ภาพข่าว